Oom vertel van ongeluk waarin sussies sterfJanke Coetzer en haar sussie, Lize. (Foto: Facebook) Janke (19) en Lize (16) Coetzer het voluit geleef – altyd met ŉ glimlag op hul gesigte. Só het hul oom, Andries Maritz, Maandag aan Maroela Media gesê. Hy was Saterdagaand een van die eerstes op die toneel ná die gru-ongeluk wat die twee sussies en hul vriendin, Odine Swanepoel (19), geëis het. “Hulle was twee besige bytjies en het so ŉ positiewe gesindheid gehad. Ek het daai kinders nooit kwaad gesien nie. Hulle wou net almal om hulle gelukkig maak en het lewe uitgestraal. Hulle was twee ligstrale in ons lewe.” Die twee jong sussies is dood toe hul Volkswagen Polo in ŉ kop-aan-kop-botsing met ŉ Hyundai Tucson op die N18 naby Jan Kempdorp in die Noord-Kaap betrokke was. Janke en Swanepoel was eerstejaarstudente aan die Noordwes-Universiteit in Potchefstroom. Janke Coetzer. (Foto: Facebook) Die sussies se neef, Albie Coetzer (19), en nog ŉ vriendin, Martine Degenaar, is ernstig beseer en steeds in die Lenmed-hospitaal in Kimberley. Maritz sê Coetzer het drukking op sy brein en was Maandag in ŉ kritieke toestand nadat dit Sondag begin beter gaan het. Volgens Maritz was die groep op pad na 18th Avenue in Hartswater toe die ongeluk omstreeks 19:45 plaasgevind het. Hulle sou vriende by dié restaurant ontmoet nadat hulle vroeër die dag by ŉ kerkfunksie gekuier het. Maritz, wat self tussen Jan Kempdorp en Hartswater woon, was ongeveer 20:20 op die ongelukstoneel. Hy het die Coetzer-sussies nog vroeër die dag gesien toe hulle sy kinders se hare vir ŉ danskompetisie gevleg het. Dit was by die einste danskompetisie dat Maritz die oproep van die ongeluk ontvang het. Lize Coetzer. (Foto: Facebook) ŉ Motoris wat die ongeluk gesien het en ook by die toneel stilgehou het om te help, het aan Maritz gesê dat die Hyundai ander voertuie op ŉ sperstreep verbygesteek het, en teen die Polo gebots het. ŉ Drankbottel is na bewering tussen die bestuurder van die Hyundai se bene gevind. Al drie insittendes (ŉ man en twee vroue) van dié voertuig is ook op die toneel dood. Maritz sê daar is ongeveer tot middernag gespook om die laaste slagoffer uit die motorwrakke te bevry. Die polisie kon nog nie nuwe inligting bekend maak oor wat tot die ongeluk gelei het nie, maar het ŉ geregtelike doodsondersoek begin. Die Coetzer-sussies se dood kom net meer as ŉ maand ná hul ouma, Louise Coetzer (74), se begrafnis. “Ek het vir die familie gesê ouma gaan ŉ groot verrassing kry as sy Sondag haar oë in die hemel oopmaak en daar staan die twee blondines by haar en sê ‘hoezit, Ouma’,” sê Maritz. Na verneem word, gaan dit ook nie goed met die sibbe se ouers, Johan en Louisa, nie. Janke en Lize was hul enigste kinders en ook hul oogappels. Nes hul pa, het Lize ook daarvan gehou om poetse te bak. Hulle was ŉ hegte gesin. Odine Swanepoel. (Foto: Facebook) “Johan het gister [Sondag] gesê ‘daar gaan my krieketspelertjie en my atleet’.” Leon Victor, hoof van Hoërskool Diamantveld waar Lize ŉ leerder was en Janke vroeër gematrikuleer het, het ook sy medelye oor hul afsterwe uitgespreek. “Altwee was veelsydige sportvroue met tonne talent. Janke het provinsiale kleure in atletiek (400m hekkies) en netbal gehad en Lize was ŉ provinsiale netbal en krieketspeler. Altwee was baie spontaan en gewild onder skool- en koshuismaats en onderwysers,” het hy Maandag aan Maroela Media gesê. “Die verlies van die twee jongmense is ongelooflik tragies en het ons as skool tot stilstand geruk. Ons innige meegevoel met Johan, Louisa en naasbestaandes.”